b'\n_START_ARTICLE_\nSlap Kozjak\n_START_PARAGRAPH_\nSlap Kozjak, tudi slap Veliki Kozjak, je najvi\xc5\xa1ji in najbolj prepoznaven slap na potoku Kozjak, ki se pri Kobaridu izliva v reko So\xc4\x8do. Potok Kozjak je levi pritok So\xc4\x8de in izvira visoko pod grebeni Oblega brda (1957m) in Krn\xc4\x8dice (2142m). Vanj se zliva ve\xc4\x8d manj\xc5\xa1ih potokov, med njimi je najpomembnej\xc5\xa1i Muhrank, ki te\xc4\x8de skozi Dre\xc5\xbeni\xc5\xa1ke Ravne in Magozd. _NEWLINE_Potok Kozjak je izdolbel korita in prek skalnih pregrad pada kar \xc5\xa1est slapov, od katerih je najbolj znan drugi slap Veliki Kozjak, ki je visok 15 m. Slap Veliki Kozjak predstavlja eno najve\xc4\x8djih kobari\xc5\xa1kih znamenitosti, tudi zaradi lahke dostopnosti. Slap je izdolbel tema\xc4\x8dno dvorano, ki se ji je udrl strop in katere dno zaliva tolmun modrozelene barve. _NEWLINE_Do njega vodi lepo urejena pe\xc5\xa1pot, ki se za\xc4\x8dne v Kobaridu pri mostu, imenovanem tudi Napoleonov most, pre\xc4\x8dka ve\xc4\x8djo seno\xc5\xbeet, na koncu te, pa pri kamnitem mostu iz leta 1895, blizu soto\xc4\x8dja Kozjaka in So\xc4\x8de, pa \xc5\xbee sre\xc4\x8damo tudi prvi slap, imenovan Mali Kozjak (vi\xc5\xa1ina 8 m), ki pada v tolmun 10 m globoko. Ob poti je tudi na nekaj kavern, ostankov prve svetovne vojne._NEWLINE_Zgornji \xc5\xa1tirje slapovi so te\xc5\xbeko dostopni, saj do njih ni urejene pe\xc5\xa1poti._NEWLINE_Od junija 2019 je za ogled slapu potrebno pla\xc4\x8dati nadomestilo za uporabo turisti\xc4\x8dne infrastrukture, ki ga pobira Ob\xc4\x8dina Kobarid.'